**NACIONALINIS SUSITARIMAS DĖL LIETUVOS MIŠKŲ**

**SEKTORINIŲ GRUPIŲ**

**DARBO KNYGA**

**NACIONALINĖS MIŠKŲ VIZIJOS ETAPUI**

**Sektorinės grupės pavadinimas:**

|  |
| --- |
| ***Privačių miško savininkų sektorinė grupė*** |

**NMS Privačių miško savininkų sektorinės grupės nariai:**

|  |  |  |  |
| --- | --- | --- | --- |
| **Eil. Nr.** | **Vardas** | **Pavardė** | **Ką atstovauja?** |
| 1 | Kazimieras | Šiaulys | LMSA |
| 2 | Gintautas  | Nedzveckas | Civita  |
| 3 | Vidmantas  | Čaikauskas | Bangenės miškas, UAB |
| 4 | Romas  | Sadauskas | Euroforest 2, UAB  |
| 5 | Justinas  | Zenevičius | LŽŪKT  |
| 6 | Robertas | Ašmonas | TIMBEX UAB |
| 7 | Tadas  | Palaima | „FOROS“ , Miško aukcionas UAB  |
| 8 | Andrius  | Bajorūnas | Dzūkijos miškas UAB |
| 9 | Saulius  | Tirevičius | Aukštaitijos šilas MSK |
| 10 | Raimondas  | Lavrenovas | Dzūkijos miškas UAB |
| 11 | Sigitas  | Mozgeris | HD Forest UAB |
| 12 | Simonas  | Žebrauskis | GreenGold Management UAB |
| 13 | Darius  | Dumbrava | GreenGold Timberlands 1 UAB |
| 14 | Viktorija | Tiuleneva | Investicijų partneriai UAB |
| 15 | Gediminas  | Kviklys | Miško žemė MSK |
| 16 | Marius | Rimgaila | Žemaitijos šilas MSK |
| 17 | Mantas | Lesniauskas | Log Forest UAB |
| 18 | Meldas  | Lampickas | Melda UAB |
| 19 | Simonas | Jurgionis | Baltic Green Fund/UAB Forest Capital |
| 20 | Saulius | Žebrauskis | Žalias medis UAB |
| 21 | Irena  | Kudrevičienė | Žaliamatis UAB |
| 22 | Richardas | Viršila | Privati girininkija UAB |
| 23 | Antanas | Hofmanas | LMSA |
| 24 | Jaunius | Ledzinskas | Miškija UAB |
| 25 | Andrius | Mierkis | Baltic Forest Group UAB |
| 26 | Rolandas | Žemaitis | Kestarolis UAB |
| 27 | Romas Juozas | Kupstaitis | Nepriklausomas miškininkas-konsultantas |
| 28 | Mindaugas  | Mačiulaitis | Lauruma UAB |
| 29 | Algis  | Gaižutis | LMSA |
|  |  |  |  |

**NMS PRIVAČIŲ MIŠKO SAVININKŲ SEKTORINĖS GRUPĖS NACIONALINĖS MIŠKŲ VIZIJOS ETAPE ATLIKTOS UŽDUOTYS:**

1. **Pirmosios užduoties** atlikimu buvo suformuluotas Privačių miško savininkų sektorinės grupės poreikis, kuris turėtų būti atspindėtas nacionalinio miškų susitarimo dokumente;
2. **Antrosios užduoties** atlikimu buvo įvertinti pamatiniai nacionalinio miškų susitarimo tikslai ir nustatyti, kokios temos yra aktualios Privačių miško savininkų sektorinei grupei;
3. **Trečiosios užduoties** atlikimu buvo suformuluota nacionalinė miškų vizija taip, kaip ją mato Privačių miško savininkų sektorinė grupė.

**UŽDUOTIS Nr. 1. POREIKIŲ NUSTATYMAS**

Ši užduotis susideda iš trijų pratimų. Kiekvienas poreikis turi savo priešistorę ir turi savo lūkesčius ateities perspektyvoje, todėl svarbu jį formuluojant įvertinti visą kontekstą.

1. **Pratimas. Atsakydami į pateiktus klausimus, užpildėme sektorinės grupės raidą įtakojusių esminių įvykių ar veiksnių lentelę.**

Kaip istoriškai formavosi ir keitėsi Privačių miško savininkų sektorinės grupės padėtis per pastaruosius tris dešimtmečius (nuo 1990 m.) iki šių dienų?

Kokie svarbiausi įvykiai, įstatymai, strateginiai dokumentai, organizacijos, finansavimo mechanizmai ar kiti veiksniai labiausiai paveikė (teigiamai arba neigiamai) privačių miško savininkų raidą bei poreikius?

|  |  |  |
| --- | --- | --- |
| **Įvykis ar veiksnys** | **Laikotarpis** | **Poveikis** (teigiamas/neigiamas, aprašykite keliais žodžiais ar vienu sakiniu) |
| Privačios miškų nuosavybės atstatymas (restitucija) | Nuo 1990 | Teigiamas - esminis teigiamas veiksnys leidęs rastis ir vystytis šių laikų privačiam miškų ūkiui. Šiuo metu privačios nuosavybės miškai tvarkymo kokybe gali lygintis su valstybinės nuosavybės miškais (o pvz. ekonominiais rodikliais netgi ženkliai lenkia). |
| Saugomų teritorijų steigimas ir savininkų teisių suvaržymai | Nuo 1990 | Dviprasmiškas - sudarė sąlygas apsaugoti vertingas teritorijas, tačiau dalis nepamatuotų sprendimų, nuosavybės teisių atstatymo vilkinimas per tą laiką skubant įteisinti kuo daugiau apribojimų/suvaržymų (plečiant saugomas teritorijas, keičiant miškų grupę į didesnio suvaržymo pusę ir t.t.) nepagrįstai apribojo savininkų teises. |
| Įstojimas į ES | 2004 | Teigiamas – kadangi Lietuva pradėjo gauti ES paramą, taip pat reikia tikėtis, kad laikui bėgant Lietuvoje vis labiau bus paisoma ES pamatinių vertybių (privačios nuosavybės gerbimo, laisvo kapitalo judėjimo ir pan.). Nuo 2007 pradėtas pastovus šalies miškingumo didinimas finansuojant naujo privataus miško įveisimą ne miško žemėje, kuris tęsiamas iki dabar. ES parama paskatino miško savininkus vykdyti reikalingas, tačiau ekonomiškai nenaudingas miškininkystės veiklas, kofinansuojamas miško ruošos technikos įsigijimas ir kt. |
| NATURA 2000 tinklo steigimas | 2004 | Dviprasmiškas - nors šiose saugomose teritorijose buvo pradėtas taikyti bent minimalus kompensacinis mechanizmas per Kaimo plėtros programą iš ES paramos lėšų, tačiau išmokų dydžiai nėra adekvatūs patiriamiems nuostoliams ir netgi diskredituojantys Natūra 2000 tikslus, taipogi- taip buvo sukurtas dar vienas papildomas saugomų teritorijų tinklas, neatsižvelgiant į jau esamą. |
| EB buveinių steigimo[[1]](#footnote-1) procesas | Nuo 2009 | Neigiamas – EB buveinėms priskirtuose miškuose suvaržyta privataus miško savininko teisė naudotis savo privačia nuosavybe, nesuteikiant adekvataus kompensavimo iš biudžeto dėl įvestų apribojimų. Vykdomuose aplinkosauginiuose projektuose (buveinių inventorizavimo projektuose, Naturalit ir kt.) vadovaujamasi ne racionaliu, subalansuotu požiūriu, o principu – kuo didesnis plotas ir kuo didesni ribojimai, tuo sėkmingesnis projektas. |
| Įvestas papildomas 5% mokestis nuo pajamų už apvalios medienos pardavimą | 2014 | Neigiamas – papildomas mokestis, savo forma analogiškas apyvartos mokesčiui, mažina šalies privataus miškų ūkio konkurencingumą. Po mokesčio įvedimo buvo stebimas medienos ruošos apimčių mažėjimas (2015 metais išduotų kirtimo leidimų skaičius krito 16%, kirtimų apimtys – 24%), nukentėjo užsienio prekyba (miškininkystės, medienos ruošos produktų ir susijusių paslaugų užsienio prekybos balansas 2015 metais sumažėjo 24%) ir medienos eksporto, tačiau ir viso miškininkystės sektoriaus traukimasis (2015 metais miškininkystės ir medienos ruošos sektoriuje sukurta pridėtinė vertė smuko 8%, įskaitant ir valstybinių miškų sektorių). Tai stabdo privataus miško ūkio vystymąsi bei nebuvo pasiekti kelti uždaviniai (miško savininkai vis tiek privalo savo lėšomis remontuoti miško kelius, o didžioji dalis surenkamų lėšų naudojama valstybinių miško kelių tvarkymui).  |
| Vienam miško savininkui leidžiamo miškų ploto ribojimo įvedimas | 2020 | Neigiamas. Tai stabdo konkurencingo, stambesnio privataus miško ūkio formavimąsi ir vystymąsi, nesunkiai apeinamas, tačiau nepriimtinas sąžiningiems į ilgalaikį verslo modelį besiorentuojantiems miško sąvininkams, uždėjo perteklinį reguliavimą ir bereikalingą biurokratinę naštą nacionaliniam verslui bei sudaro monopolines sąlygas valstybiniam miško ūkiui |

1. **Pratimas. Atsakydami į pateiktus klausimus, įvardinome Privačių miško savininkų sektorinės grupės dabartį ir ateitį įtakojančius veiksnius.**

Kokie Lietuvos, Europos Sąjungos teisės aktai, strateginiai dokumentai turi šiuo metu ir turės ateityje didžiausią įtaką Privačių miško savininkų sektorinės grupės interesams?

Kokios nacionalinės ir pasaulinės tendencijos: technologijų, finansų, verslo, rinkų, vartotojų ir gyventojų elgsenos, vertybių, kultūros ar kitos daro poveikį Privačių miško savininkų sektorinės grupės interesams ir veiklai bei skatina Privačių miško savininkų sektorinės grupės atstovus diegti pokyčius?

|  |  |
| --- | --- |
| **Dokumentai ar tendencijos** | **Poveikis** (teigiamas/neigiamas, aprašykite keliais žodžiais ar vienu sakiniu) |
| Miškų įstatymo ir kitų miškininkavimo veiklą reguliuojančių įstatyminių aktų nepastovumas. | Poveikis neigiamas – nesant pastovios teisinės bazės, o dažnu atveju pakeitimų nederinant miško savininkais, kuriamas neapibrėžtumas ekonominei veiklai, kuris turi neigiamai veikia viso privačių miškų sektoriaus plėtrai. |
| Tendencija selektyviai taikyti įvairius teisinius apribojimus išskirtinai miško ūkiu užsiimančioms įmonėms (privačioms ir kartais valstybinėms). | Poveikis neigiamas, papildomi ribojimai mažina sektoriaus konkurencingumą ir gyvybingumą.- Miško žemės nuosavybės ribojimas 1500 ha;- Transporto bendrosios masės ribojimai ir išskirtinis medienos vežėjų „gaudymas“;- Įvairūs trukdymai naudotis servitutiniais keliais pasiekti miško valdas;- 5% išskirtinis papildomas mokestis privatiems miško savininkams už parduotą statų mišką ar medieną;- Valstybinių įstaigų ir tarnybų bandymai/siekiai riboti teises į privačią nuosavybę EB buveinių klausimais;- Bandymai/siekiai apriboti medienos „eksportą“;- Pastovūs bandymai keisti įstatyminius aktus apie miškininkavimą nederinant/net neinformuojant miško savininkų organizacijų. |
| Miškų politikos klausimų ir reprezentacijos ministerijos lygmeniu stūmimas į vis žemesnį lygmenį. | Po LR miškų ministerijos panaikinimo 2000 metais sukurtas Aplinkos ministerijos departamentas galiausiai po įvairių transformacijų buvo performuotas į AM miškų politikos grupę, stokojančią tiek praktikoje dirbusių specialistų, tiek (panašu) net pastovių patalpų. Poveikis neigiamas – miškų politikos klausimams valstybiniu lygmeniu suteikiamas vis mažesnis svoris.  |
| Visuomenės neigiamo požiūrio į miško naudojimą (kirtimą ūkiniuose ir apsauginiuose miškuose) kryptingas formavimas | Neigiamas – nesant bendro supratimo apie miškininkystę labai sunku (o kartais ir neįmanoma) susitarti ir išlaikyti balansą tarp ekonominių, ekologinių ir socialinių veiksnių. Viešojoje erdvėje dominuoja radikalių pažiūrų grupės, o nei į miškininkystės mokslininkų, nei į valstybinių miškininkų, nei į privačių miško savininkų poziciją bei ilgametę patirtį šiuo klausimu nėra įsiklausoma. |
| Miškininko profesijos ir privačių miškų savininkų įvaizdžio juodinimas. | Poveikis neigiamas - žemina miškininkystėje dirbančių prestižą ir savivertę, taip pat atbaido abiturientus nuo miškininko profesijos pasirinkimo, kas kelia strateginę problemą tiek valstybiniam tiek ir privačiam miškų sektoriui. Remiantis interviu su tuometiniu VDU Žemės ūkio akademijos Miškų ir ekologijos fakulteto dekanu prof. dr. Edmundu Bartkevičiumi[[2]](#footnote-2), 2013-2015 metais miškininkystės studijos pritraukdavo 75-80 studentų, pastaraisiais metais pritraukiama 10-15 studentų. |
| ES parama miškų ūkiui | Poveikis teigiamas, ES parama skatino miško savininkus vykdyti reikalingas, tačiau ekonomiškai neatsiperkančias miškininkystės veiklas, modernios technikos įsigijimą, taip pat finansuoja naujų miško plotų įveisimą (visgi atsižvelgiant į mažą miškų įveisimo finansavimo priemonės populiarumą, būtina imtis veiksmų siekiant šią priemonę paversti patrauklesne). |
| ES žaliasis kursas (ir jį realizuojančios ES Bioįvairovės strategija, ES Miškų strategija, „Fit 55“ teisinių iniciatyvų paketas) | Poveikis dviprasmiškas - neaišku teigiamas ar neigiamas. Kol kas matomos dvi šiek tiek priešingos tendencijos. Tačiau tikslas teisingas ir pateisinamas, jei atsižvelgiama į nuosavybės teisės viršenybę ir atlyginama už veiklos ribojimus rinkos kaina. Skatina ieškoti būdų užtikrinti racionalų miško naudojimą. |
| Nacionalinis miškų susitarimas | Poveikis teigiamas, kadangi sudaro sąlygas spręsti visas šiame ir kituose darbo knygos pratimuose įvardintas problemas. |

1. **Pratimas. Atsakydami į pateiktą klausimą, keliais žodžiais ar vienu sakiniu suformulavome ir įrašėme į langą Privačių miško savininkų sektorinės grupės esminius ilgalaikius poreikius, kuriuos turėtų atspindėti Nacionalinis miškų susitarimas. Siekėme įvardinti tik pačius svarbiausius poreikius ir argumentuotai juos pagrindėme.**

**Išdėstėme poreikius prioritetine tvarka.**

Kokio esminio poreikio (poreikių) patenkinimas ilgalaikėje (kelių dešimtmečių) ateities perspektyvoje užtikrintų Privačių miško savininkų sektorinės grupės gyvybingumą, darnoje su kitų grupių interesais?

|  |  |
| --- | --- |
| **POREIKIS (-IAI) išdėstyti prioritetine tvarka** | **Argumentuotas poreikio pagrindimas** |
| Privačios nuosavybės ir teisių apsauga ir gerbimas, apimantis adekvačias ir pilnavertes kompensacijas už ūkinius ribojimus. | Šiuo metu miško savininkai negali jaustis saugūs dėl teisės disponuoti savo privačia nuosavybe – tai sukuria neužtikrintumą vykdant ekonominę veiklą, trukdo formuotis šeimininko jausmui. Miško savininkai turi Konstitucijoje įtvirtintą teisę laisvai disponuoti savo turtu, o už ribojimus gauti pilnavertes kompensacijas. Kompensacijų mokėjimas turi būti labai aiškus, paprastas ir ne tik iš ES paramos lėšų, siekiant užtikrinti kompensacijų tęstinumą ilgame laikotarpyje.Teisių į privačią nuosavybę apribojimas galimas tik su savininko sutikimu arba teismo sprendimu sąžiningai kompensuojant dabarties ir ateities netektis. Tik sąžiningas privačios nuosavybės gerbimas leistų suteikti adekvačią vertę ir ekologinėms bei socialinėms miškų funkcijoms. Tuo pačiu kurtų ir subalansuotą miškininkavimo kultūrą Lietuvoje. Itin svarbus žinojimas / informavimas apie numatomus įvesti ribojimus. Taip pat reikalingas paprastas ir patogus būdas sužinoti apie visus miškui taikomus apribojimus. |
| Privataus miškų sektoriaus konkurencingumas ir gyvybingumas, kuris turi būti užtikrintas panaikinant esamus perteklinius ekonominės veiklos ribojimus, formuojant nemedienines pajamas iš miško, skatinant inovacijų kūrimą ir diegimą bei sukuriant nepriklausomą miškų ekonominių kompetencijų centrą.  | Privačių miškų sektoriaus gyvybingumas ribojamas esamų apribojimų, trukdo šio sektoriaus ir susijusių ekonomikos sektorių (medienos perdirbimo, baldų pramonės ir kt.) plėtrai ir augimui. Konkurencingumas ir gyvybingumas gali būti užtikrintas panaikinus esminius ekonominius ribojimus – 5% mokestį nuo apvalios medienos pardavimo, 1500ha vienam savininkui ploto ribojimą, formuojant nemedienes pajamas iš miško (t.y. už ekosistemines paslaugas, CO2 kaupimą, privačios nuosavybės plotų nuomą medžioklei ir pan.), skatinant ir finansuojant inovacijų kūrimą ir diegimą (inovacijas suprantant plačiąja prasme, neapsiribojant nauja miško technika). Suformuoti nepriklausomą miškų ekonomikos kompetencijų centrą.Konkurencingas ir gyvybingas sektorius bus pajėgus ne tik padengti veiklos išlaidas bet ir investuoti į miškus, kurs papildomas darbo vietas regionuose, sudarys sąlygas susijusių pramonės šakų vystymuisi ir sukuriamos pridėtinės vertės augimui. |
| Nemedienių pajamų iš miško modelio (apimančio miško plotų nuomą medžioklei, dalies miškų atvėrimas trobelių statybai, kraštovaizdžio paslaugas greta miškų įsikūrusioms bendruomenėms ir asmenims, kompensacijų už CO2 sekvestraciją), sukūrimas. | Įvedami ūkinės veiklos ribojimai darys mažesnę finansinę žalą, jeigu lygiagrečiai bus galima gauti pajamas nesusijusias su medienos ruoša, pavyzdžiui: * Miško plotų nuoma medžioklei;
* Dalies miškų atvėrimas miško trobelių statyboms;
* Kompensacijos už CO2 sekvestraciją, saugomų rūšių apsaugą ar diegiamas aplinkosaugines priemones;
* Kraštovaizdžio išlaikymo sutartys su suinteresuotais asmenimis/ bendruomenėmis [pasiremiant ES šalių, pvz. Suomijos, patirtimi, [išsamiau čia...>>>].](https://forest.lt/go.php/lit/-----------/6777)

Nemedieninių pajamų suformavimas sumažins miško kirtimų svarbą, sudarys papildomas paskatas diegti aplinkosaugines priemones.  |
| Miško sveikatingumas ir kokybės išlaikymas, bei iš to kylanti adekvati aplinkosaugos politika, sauganti gamtos vertybes, o ne kvadratinius kilometrus.  | Miškų sveikatingumo ir kokybės išlaikymas, saugus, atsparus produktyvus, biologiškai įvarus miškas atneš naudą ne tik miško savininkams, bet ir visai visuomenei. Todėl, siekiant prisitaikyti prie klimato kaitos, negali būti pamirštas aktyvus ūkininkavimas, užtikrinantis medynų atsparumo ir produktyvumo augimą ( taip „užrakinant“ didesnius CO2 kiekius medienoje tiek medyne, tiek ir gaminiuose iš medienos, gautos tarpinio naudojimo metu). Jau sukaupta Lietuvos ir kitų ES šalių skaudi patirtis akivaizdžiai parodo, kad neprižiūrimus miškus naikina kenkėjų ir ligų antplūdžiai, gaisrai. Po šiuo klausimu patenka ir elninių žvėrių populiacijos sureguliavimo klausimai. Prie šių tikslų siekimo turi prisidėti racionali ir adekvati aplinkosaugos politika, orientuota gamtos vertybių puoselėjimą, o ne maksimalaus ploto saugojimą. |
| Visuomenės bei miško savininkų švietimas apie miškotvarkos procesus, gerąsias praktikas, Lietuvos miškų situaciją ir svarbą. | Visuomenės švietimas leis žmonėms geriau suprasti miškotvarkos procesus, bendrą situaciją Lietuvos miškuose, jų aplinkosauginę, socialinę, ekonominę vertę, gerins miškininko profesijos įvaizdį ir prestižą. Miško savininkų švietimas leis gerinti miškų priežiūros kokybę (remiantis grupės narių patirtimi, iš 100 apklaustų smulkių savininkų, apie 60% neturi pakankamų ūkininkavimo žinių), skatins miško savininkus profesionaliai ugdyti ir prižiūrėti Lietuvos miškus.Tačiau svarbiausia – visuomenės švietimas kurs pasitikėjimą miško savininkais, miškininkais ir miškuose besidarbuojančiais rangovais. |

**UŽDUOTIS Nr. 2. PASIŪLYMAI NMS PAMATINIO TIKSLO KRYPTYSE**

Ši užduotis susideda iš trijų pratimų, pradžioje įvertinome NMS pamatinio tikslo krypčių aktualumą, po to pateikėme pasiūlymus interesų balansui ar krypties įgyvendinimui.

1. **Pratimas. Atsakydami į pateiktą klausimą, pasirinkome NMS pamatinio tikslo kryptis (teiginius) ir užpildėme lentelę.**

Kokios NMS pamatinio tikslo kryptys (teiginiai) yra **aktualios** Privačių miško savininkų sektorinei grupei ir kodėl? – **Aktualios yra visos.**

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Įvertinkite aktualumą balais (1-3)[[3]](#footnote-3):** | **Poveikis Privačių miško savininkų sektorinei grupei** |
| Siekiant teisinio ir politinio stabilumo, nuoseklumo bei aiškumo ilgalaikėje perspektyvoje tobulinant su miškais susijusią nacionalinę teisės aktų sistemą ir formuojant nacionalinio lygmens strateginius dokumentus. | 3 | Padės lengviau ir subalansuotai suderinti interesų grupių požiūrius ir tikslingai eiti numatyta kryptimi. Sukurs prognozuojamą veiklos aplinką. |
| Pripažįstant ir siekiant deramai atsižvelgti į su klimato kaita, biologinės įvairovės išsaugojimu, socialiniais ir ekonominiais pokyčiais susijusius iššūkius ir kintančius visuomenės bei miškų sektoriaus dalyvių poreikius šalies miškams, kartu tuo siekiant prisidėti prie valstybės ir jos piliečių gerovės kūrimo ir didinimo. | 3 | Prisideda prie santarvės visuomenėje didinimo. |
| Pripažįstant Europos už miškus atsakingų ministrų patvirtintus darnaus miškų tvarkymo principus ir siekiant tinkamai įgyvendinti su miškais susijusius tarptautinius Lietuvos įsipareigojimus ir Europos Sąjungos reikalavimus. | 3 | Tai jau pripažįstama ir įtvirtinta tarptautiniu lygiu, būtina laikytis. Esminis aspektas - nesukurti teisinių kolizijų, kurios gali neigiamai paveikti Lietuvos miškų sektorių. |
| Laikantis susiklausymo ir pagarbos vienas kitam, dabarties ir ateities visuomenės poreikiams, nuosavybei, gamtinei aplinkai, kultūros paveldui, kitoms materialinėms ir nematerialinėms vertybėms principų; užtikrinant interesų balanso atstovavimą, partnerystę ir plačią miškų sektoriaus dalyvių bei suinteresuotos visuomenės įtrauktį viso proceso metu. | 3 | Labai svarbu. Šviečiant ir įtraukiant visuomenę į šį procesą, bus kuriamas pasitikėjimas privačiu miško savininku, gerbiama ir apsaugoma privati nuosavybė. |
| Siekiant kuo labiau mokslu, faktais ir ilgalaike patirtimi pagrįstų, tarpusavyje suderintų sprendimų, aiškiai įvardinant tokių sprendimų galimas socialines, ekonomines ir ekologines pasekmes; | 3 | Sistemingas rėmimasis mokslu, faktais ir tyrimais priimant sprendimus turi leisti išvengti kenksmingų, neadekvačių ir neracionalių sprendimų bei ribojimų. |
| Susitarti dėl ilgalaikės, nuoseklios ir subalansuotos nacionalinės miškų politikos pagrindinių krypčių ir rodiklių, apimant (bet neapsiribojant): |
| Ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms; | 2 | Be visoms šalims priimtino balanso nebus sėkmingo vystymosi. Pasiekus šį tikslą, bus sumažintas susipriešinimas tarp skirtingų suinteresuotų šalių. |
| Miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | 2 | Priklausomai nuo pasirinktų priemonių, privatūs miško savininkai gali būti pagrindiniai partneriai tikslui pasiekti, tačiau tai reikalaus bendradarbiavimo ir atviro požiūrio iš kitų suinteresuotų šalių.  |
| Rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | **2** | Per šias veiklas visuomenė yra šviečiama miškininkystės tematika, taip pat miškas pritaikomas visuomenės poreikiams. Privatūs miško savininkai yra pajėgūs prie šio tikslo prisidėti kuriant infrastruktūrą rekreacijai, sveikatos gerinimui. |
| Darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | **3** | Privatūs miško savininkai valdo miškų įvairiose miškų grupėse, suteikiant daugiau laisvių ir gaunant adekvatų finansavimą, savininkai gali išlaikyti balansą užsitikrinant žaliavos tiekimą, panaudojant miškus rekreacijai, poilsiui, medžioklei ir kitoms svarbioms funkcijoms. |
| Ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus; | 3 | Ši grupė turbūt yra pagrindiniai šio tikslo subjektai.Neįgyvendinus ar neapgynus šio pamatinio tikslo, privatus miškų ūkis panirs į recesiją ir sunyks. Tačiau šį tikslą pasiekus, padidės privačių miškų konkurencingumas ir aplinkosauginis potencialas.  |
| Holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | 3 | Privatus miškų ūkis yra dalis (viena iš pirminių grandžių) visos miškų ūkio grandinės. Be veiksmingo viso sektoriaus funkcionavimo privatus miškų ūkis taip pat nebus sėkmingas.Siekiant šio tikslo bus išnaudojamas medienos pramonėje sukauptas ekonominis Lietuvos potencialas, tuo pačiu metu sukuriant daugiau darbo vietų kaimo vietovėse. |
| Miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą. | 3 | Realių inovacijų (neapsiribojant miško technikos įsigijimu) miškininkystės sektoriuje vystymo ir skatinimas, pagalba komercializuojant mokslinius tyrimus tiesiogiai skatins privataus miško sektorių (o taip ir pat ir valstybinį).Informavimo ir švietimo veikla skatins visuomenės teigiamą požiūris į ūkininkavimą miškuose. Kokybiškas švietimas yra būtinoji sąlyga sėkmingai vystyti Lietuvos miškų sektorių. |
| Miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | **3** | Privačių miškų sektoriui yra būtini geros kvalifikacijos specialistai siekiant užtikrinti kitų NMS tikslų siekimą (nuo ekonominio gyvybingumo iki inovacijų plėtros bei darnaus miškų vystymo). |
| Sudaryti teisines ir ekonomines sąlygas organizuoto privataus miškų ūkio vystymui, sprendžiant specifines Restitucijos procese ir po nuosavybės teisių sugrąžinimo susiformavusias privačių miškų valdymo, naudojimo, apsaugos ir priežiūros problemas (tam parengti ir įgyvendinti ilgalaikę privataus miškų ūkio plėtros programą, kuri atsižvelgtų Lietuvos privačių miškų specifiką ir būtų integruotą į Nacionalinę miškų ūkio sektoriaus plėtros programą). | **3** | Atsižvelgiant į sunkiai palyginamus veiklos mąstus privačiame ir valstybiniame sektoriuje (50 proc. miškų plotų valstybinis monopolis ir vidutinė 2,7ha vidutinė privati miško valda) ir iš to kylančią veiklos statistiką, vertiname, kad būtų tikslinga ir toliaregiška įtraukti konkrečią plėtros programą nukreiptą į privačius Lietuvos miškus ir rekomenduojame papildyti NMS kryptis. |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, kaip konkrečioje NMS pamatinio tikslo kryptyje galėtų būti pasiektas interesų balansas su kitomis sektorinėmis grupėmis.**

Ar jūsų pasirinktoje NMS pamatinio tikslo kryptyje gali kilti ar jau kyla interesų įtampa tarp skirtingų sektorinių grupių?

Kokia yra pagrindinė priežastis ar nesutarimas, dėl kurio kyla ši įtampa?

Kokie sprendimai, pokyčiai, veiksmai ar priemonės galėtų padėti siekti interesų balanso?

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Įtampos priežastis** | **Pasiūlymai interesų balansui** |
| Siekiant teisinio ir politinio stabilumo, nuoseklumo bei aiškumo ilgalaikėje perspektyvoje tobulinant su miškais susijusią nacionalinę teisės aktų sistemą ir formuojant nacionalinio lygmens strateginius dokumentus | Nepastovi teisės aktų sistema; įvairios interesų grupės kelia savo interesus, nebūtinai paremtus racionaliais argumentais, aukščiau kitų. | Subalansuota nacionalinė miškų strategija (NMS rezultatas) ir rėmimasis mokslinių tyrimų išvadomis, ilgamete miškininkystės patirtimi bei gerosiomis praktikomis. |
| Laikantis susiklausymo ir pagarbos vienas kitam, dabarties ir ateities visuomenės poreikiams, nuosavybei, gamtinei aplinkai, kultūros paveldui, kitoms materialinėms ir nematerialinėms vertybėms principų; užtikrinant interesų balanso atstovavimą, partnerystę ir plačią miškų sektoriaus dalyvių bei suinteresuotos visuomenės įtrauktį viso proceso metu | Ignoruojama mokslininkų bei specialistų nuomonė ir patirtis | Visuomenės švietimas apie miškininkavimo praktikas, jų mokslinį pagrindimą. Aiški LR Aplinkos ministerijos ir LR Prezidento pozicija šiuo klausimu ir žmonių skatinimas įsiklausyti į kitokią nei savo nuomonę. |
| Ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms; | Dalies visuomenės nesupratimas, kad ilgalaikio balanso neįmanoma pasiekti nesuderinus visų trijų ekonominių, ekologinių ir socialinių aspektų.Daliai suinteresuotų grupių yra nepriimtina, kad iš miško gaunamos pajamos vykdant ūkinę veiklą ir tuomet jokia konstruktyvi diskusija dėl ūkinės veiklos miške nėra įmanoma. | Teisingas nuosavybės apribojimų kompensavimas tuo pačiu suteiktų vertinę išraišką ir ekologiniams bei socialiniams interesams. Nesuteikus bendrų vardiklių šių trijų interesų lyginimas visada sukels priešpriešą. Adekvačių kompensacijų įvedimas panaikintų didžiąją dalį įtampų su miško savininkais.Finansinių paskatų sukūrimas savanoriškam ekologinių, aplinkosauginių ir biologinę įvairovę skatinančių priemonių diegimui skatintų tvarių ekosistemų formavimą, bei leistų balansuoti ekonominius bei ekologinius interesus (būtų suformuota atsvara pajamoms gaunamoms iš medienos).Palaikyti ir periodiškai kartoti nacionalinio dialogo iniciatyvas, siekiant interesų grupių matomas problemas paversti miškų sektoriaus patobulinimais, vietoje jų virtimo įtampos taškais. |
| Darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | Persidengiančios saugomos teritorijos kiekviena turi savo skirtingus nuostatus ir tai kelia neaiškumų dėl tvarkymo. Be to, trūksta aiškios, vieningos (gamtotvarkinės) ūkininkavimo sistemos, leidžiančios kokybiškai tvarkyti saugomas teritorijas, išvengiant interpretavimo, kuris gali tapti įtampos priežastimi. Šiuo metu gamtotvarkinės priemonės stipriai priklauso nuo skirtingų saugomų teritorijų specialistų asmeninio požiūrio.VDU ŽŪA buvo atliktas ne vienas tyrimas rodantis, kad laukinių žvėrių populiacijos viršija optimalų skaičių keletą kartų. Medžiotojai nori turėti didesnius medžiojamųjų gyvūnų kiekius, tuo tarpu miškininkai – galėti lengviau atkurti mišką. | Lietuvoje miškai iš esmės ir yra formuojami būti daugiafunkciniais, tiesiog tai reikia komunikuoti.Būtina kokybiškiau ir intensyviau komunikuoti apie privačios miškininkystės ypatumus, šios bendruomenės nevienalytiškumą – iki 40 proc. miško savininkų nevykdo intensyvios ūkinės veiklos, o kai kurie išvis nevykdo ūkinės veiklos, taip sukurdami artimas rezervatui sąlygas.Artimo gamtai miškininkavimo sistemų taikymas yra naudingas, tačiau reikia suprasti to „kainą“ – negautas pajamas savininkui. Taip pat svarbu pažymėti, kad šio miškininkavimo būdo nereikėtų diegti, kaip privalomos praktikos. Be to, reikia suprasti ir augavietės sąlygas ir galimus neigiamus pokyčius taikant mažo intensyvumo miško naudojimą be plynų kirtimų ir su savaiminiu atkūrimu.Sukurti vieningą sistemą, apibrėžiančią gamtotvarkos priemonių projektavimą ir taip užtikrinti specialistų pakeičiamumą saugomose teritorijose, VMT ir t.t.Politinės valios klausimas – padidinti laukinių žvėrių medžioklės kvotas, sureguliuoti elninių žvėrių skaičių, remiantis Lietuvoje atliktais moksliniais tyrimais. |
| Ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus | Bendros miškininkavimo kultūros (tame tarpe ir tarp įstatyminius aktus priimančiųjų organizacijų bei asmenų) nebuvimas. Ekonominio intereso ilgalaikis menkinimas (visuomenėje jį pristatant kaip „nešvarų“). Valstybinio ir privataus miškų ūkių supriešinimas.Skirtingi požiūriai į miško teikiamą naudą: Miškininkų – miškas atsinaujinantis gamtos šaltinis, kuriuo ne tik naudojamasi bet ir rūpinamasi. Pripažįstamos ir kitos miško teikiamos naudos. „Žaliųjų“ – iškeliamos visos kitos miško teikiamos naudos išskyrus miškininkavimo produktą medieną.Aktyviai veikiančių NVO neadekvatus noras uždrausti ūkinę veiklą miškuose, pasitelkiant agresyvų populizmą, paremtą žmonių susirūpinimu mišku.Kai kurių politikų ir NVO pozicija, kad miškas yra skirtas bendram gėriui ir miško savininkas tiesiog turi su tuo susitaikyti. Tai trukdo sukurti gerai veikiantį kompensavimo mechanizmą. | Visuomenės švietimas ir adekvačios kompensacijos už ūkinės veiklos suvaržymą.Viešinimas ir švietimas. Ir vėlgi vertinės išraiškos (kaip bendro rodiklio suteikimas).Šviesti visuomenę apie miškininkystę, racionalaus, tvaraus miško naudojimo svarbą geros miško biologinės būklės palaikymui, kad piliečiai būtų atsparesni dezinformacijai, susijusiai su mišku.Aktyviai siūlyti norintiems saugoti gamtą – įsigyti norimą saugoti teritoriją ir tuomet patiems spręsti dėl apsaugos lygio ir statuso.Pakartotinai skleisti žinią apie miško savininkų nuosavybės teises, įskaitant, bet neapsiribojant LR Konstitucinio teismo išaiškinimais. |
| Holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | Miško sektoriaus kaip visa apimančios ekonominės grandinės nesuvokimas.Kol kas atskiros sektoriaus grandinės dalys linkusios traukti „paklodę“ tik į savo pusę.„Aplinkosauginės“ NVO medienos pramonę bando visuomenės akyse nupiešti kaip miško naikintojus, nepaisydami anglies užrakinimo ilgalaikiuose produktuose, kaip svarbaus veiksnio mažinant išskiriamų ŠESD kiekį. Taip pat reikia suvokti kokiam plačiam ratui žmonių, ypatingai kaimo vietovėse, darbas medienos pramonėje yra gyvybiškai svarbus. | Pereiti nuo apribojančių / draudžiančių politikos priemonių prie paskatas kuriančių priemonių. Aktyvi pramonininkų ir Vyriausybės komunikacija pristatant medienos pramonės svarbą Lietuvos, ekonomikai ir kovai su klimato kaita, nepamirštant socialinės svarbos – sukuriamų darbo vietų, ypatingai kaimo vietovėse. |
| Miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą | Neatsižvelgimas į mokslininkų rekomendacijas ir nepakankamas visuomenės švietimas.Dalinai trūksta didelės apimties praktiškai pritaikomų teisės aktų atnaujinimui reikalingų tyrimų, o į jau esamus dažnai nėra atsižvelgiama. | Mokslo finansavimas ir miškininkavimo pritaikymas vartotojams.Reikia finansuoti mokslą nedelsiant ir skatinant studijas tiek į plotį, tiek į gylį. Ypatingai reikalingas tikslinis finansavimas didelės apimties tyrimams, kurių reikia norint atnaujinti senai aktualizuotą ir jau pasikeitusią informaciją bei metodikas.Suformuoti nepriklausomą miškų ekonomikos kompetencijų centrą, atsakingą už detalios statistikos tiek privačiame, tiek valstybiniame sektoriuje rinkimą, analizę bei mokslinius tyrimus, o taip pat profesionalių miškotvarkos konsultacijų teikimą miško savininkams (atsižvelgiant į tai, kad profesionalių miškininkų paslaugos yra neįperkamos smulkiems miško savininkams, šios priemonės prisidėtų prie gerųjų praktikų diegimo privačiame miškų ūkyje). |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikiame pirminius pasiūlymus, dėl kitų, Privačių miško savininkų sektorinei grupei aktualių NMS pamatinio tikslų krypčių.**

*Pirmame pratime nustatėte, jūsų sektorinei grupei aktualias NMS pamatinio tikslų kryptis, antrame pratime išnagrinėjote tas kryptis, kuriose kyla interesų įtampa, trečiame pratime pateikite pasiūlymus toms kryptims, kurios yra aktualios, tačiau nekelia interesų įtampos, t.y. – likusios aktualios kryptys.*

Kokios jūsų pasirinktos NMS pamatinio tikslo kryptys nekelia interesų įtampos?

Kokius sprendimus, pokyčius, veiksmus ar priemones pasitelkiant, šios NMS pamatinio tikslo kryptys galėtų būti įgyvendintos, kad jūsų sektorinės grupės poreikiai būtų atliepti?

|  |  |
| --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Pasiūlymai** |
| Atsižvelgiant į viešąjį visuomenės diskursą, **sričių kuriose nėra įtampos su kitomis suinteresuotomis šalimis nėra** – visais atvejais girdime platų požiūrių spektrą, tačiau nėra aiškus bendras sutarimas – jeigu bendrą interesuotų šalių poziciją atspindi kraštutinės minėto spektro idėjos, **NMS krypčių be įtampos su privačiais miškų savininkais nėra**. |

**UŽDUOTIS Nr. 3. NACIONALINĖ MIŠKŲ VIZIJĄ**

**Peržiūrėję ankstesnių dviejų užduočių rezultatus aptaėme, kokią matytume trokštamą nacionalinę miškų viziją, kurioje atliepiami Privačių miško savininkų sektorinės grupės poreikiai, ir kartu sukuriamas balansas dabartinių interesų įtampų srityse. Viziją suformulavome ilgalaikėje – t.y. kelių dešimtečių ateities perspektyvoje.**

**Vizijai formuluoti galite pasitelkti šiuos pagalbinius klausimus:**

Kokiose srityse turėtų įvykti esminiai pokyčiai ir kokie?

Kaip turėtų pasikeisti šalies miškai ir miškai ir miškų sektorius, kad joje neliktų dabartinių konfliktų ir ribojimų?

Koks esminis proveržis leistų subalansuoti visus interesus ir užtikrintų miškų tęstinumą ateities kartoms?

Kaip Lietuvos miškai ir miškų sektorius turėtų keistis ar evoliucionuoti, kad atlieptų esmines ES ir pasaulio tendencijas?

**Suformuluokite viziją tekstu - vienu ar keliais (daugiausia 5) sakiniais.**

|  |
| --- |
| **Lietuvos miškų savininkai - pilnateisiai savo turto šeimininkai**, **kuriais pasitikima,** atsakingi už atitinkančią visuomenės poreikius profesionalią visų privačių miškų apsaugą, priežiūrą ir naudojimą, užtikrinti savo nuosavybės teisių saugumu ir tęstinumu. Miško savininkai atsakingai investuoja į didele įvairove pasižyminčių privačių miškų vertę ir jų teikiamų gėrybių išlaikymą, gausinimą bei tvarų daugiafunkcį naudojimą; šalies privatus miškų ūkis yra ekonomiškai gyvybingas, konkurencingas ir inovatyvus. Lietuvos miškų politikoje pro medžius yra pirmiausiai matomi žmonės su jų daugialypiais poreikiais, siekiais ir tikslais. Bendrapiliečiai privačių miškų teikiamais ištekliais ir ekosisteminėmis paslaugomis naudojasi vadovaudamiesi abipusės pagarbos principu, nepažeidžiant miškų savininkų privatumo, saugumo ir privačios nuosavybės bendrųjų teisių arba pasiekus susitarimą su konkretaus miško savininku. Jeigu dėl deklaruojamo viešojo intereso privačiame miške įstatymu yra apribojama ūkinė veikla ir/ar nuosavybės teisės ir dėl to savininkas patiria nuostolius, jie yra atlyginami pilnai ir savalaikiai, kaip tą numato LR Konstitucija. |

**NACIONALINĖS MIŠKŲ VIZIJOS BENDRAJAM FORUMUI:**

1. Privačių miško savininkų sektorinę grupę bendrame forume atstovaus:
	* + 1. ***Algis Gaižutis*** (LMSA) atstovaujamas ekonominis interesas;
			2. ***Kazimieras Šiaulys*** (LMSA)atstovaujamas ekonominis interesas;
			3. ***Gintautas Nedzveckas*** (CIVITA)atstovaujamas socialinis interesas;
			4. ***Romas Kupstaitis*** (nepriklausomas konsultantas-miškininkas)atstovaujamas ekonominis interesas;
			5. ***Darius Dumbrava*** (GreenGold Timberlands 1 UAB,
			miškininkavimo/gamtotvarkos Baltijos šalių privačiuose miškuose ekspertas)atstovaujamas ekologinis interesas;

Jei kuris iš deleguotų asmenų dėl pasikeitusių aplinkybių negalėtų atvykti, tuomet juos pakeistų:

**Gediminas Kviklys** - Miško žemė MSK atstovaujamas ekonominis interesas;

**Saulius Žebrauskis**Žalias medis UABatstovaujamas ekonominis interesas;

1. Nacionalinę miškų viziją iš Privačių miško savininkų sektorinės grupės pozicijų bendrame forume pristatys **Algis Gaižutis**.
1. Lietuvos Respublikos Aplinkos ministro 2020 m. gruodžio 23 d. Įsakymas Nr.D1-821 “Dėl Lietuvos Respublikos aplinkos ministro 2009 m. balandžio 22 d. įsakymo Nr. D1-201“ [↑](#footnote-ref-1)
2. https://www.delfi.lt/projektai/studijos2021/siu-specialistu-lietuvoje-jau-ima-labai-trukti-surasti-darbuotoja-neimanoma-misija.d?id=87279071&fbclid=IwAR3LTjPelRQIwu0m8Xwx4jr2zqbVzoWLxB54ajPOg5A1NUI4ZA9d1aPGp4s [↑](#footnote-ref-2)
3. Labai svarbu – 3;

Svarbu –2;

Iš dalies svarbu – 1. [↑](#footnote-ref-3)